b'\n_START_ARTICLE_\nSelim Segerstam\n_START_PARAGRAPH_\nSelim Segerstam (alk. Sigfrids; 9. huhtikuuta 1904 Sokaluoto, Uusikaarlepyy \xe2\x80\x93 2. lokakuuta 1963 Helsinki) oli suomalainen s\xc3\xa4velt\xc3\xa4j\xc3\xa4 ja musiikinopettaja. H\xc3\xa4n suoritti kansakouluopettajatutkinnon Uudenkaarlepyyn seminaarissa vuonna 1926. Opintoja h\xc3\xa4n suoritti my\xc3\xb6s nykyisess\xc3\xa4 Sibelius-Akatemiassa. Opettajana h\xc3\xa4n toimi Uudenkaarlepyyn, Vaasan seminaareissa sek\xc3\xa4 Helsingin ruotsinkielisess\xc3\xa4 kansakoulussa vuodesta 1947 l\xc3\xa4htien. Segerstam oli aktiivinen kuoronjohtaja ja johti useita kuoroja. H\xc3\xa4n s\xc3\xa4velsi melodisia kuoro- ja yksinlauluja ja sovitti kansanlauluja kuoroille. _NEWLINE_Segerstam laati laulukirjan V\xc3\xa5r s\xc3\xa5ngbok, joka ilmestyi vuonna 1952, ja jota suurten ik\xc3\xa4luokkien ruotsinkieliset oppilaat lauloivat koulussa._NEWLINE_Selim Segerstam oli kapellimestari Leif Segerstamin is\xc3\xa4.'